การควบคุมภายใน

คณะกรรมการบริษัทให้ความสำคัญกับการควบคุมภายใน ได้แก่ สภาพแวดล้อมการควบคุม
การประเมินความเสี่ยง กิจกรรมควบคุม สารสนเทศและการสื่อสาร
รวมถึงการติดตามและประเมินผล โดยมอบหมายให้คณะกรรมการตรวจสอบ
กำกับดูแลฝ่ายบริหารให้จัดการควบคุมภายในอย่างเพียงพอและครอบคลุมทุกด้าน
มีฝ่ายตรวจสอบภายในทำหน้าที่สอบทานระบบการปฏิบัติงานของทุกหน่วยงาน
และรายงานผลการตรวจสอบต่อคณะกรรมการตรวจสอบและผู้บริหารเป็นรายไตรมาส
การดำเนินการทุกขั้นตอนจะเป็นไปตามระเบียบของบริษัท และข้อบังคับทางกฎหมายที่เกี่ยวข้อง
โดยบริษัทกำหนดนโยบายการควบคุมภายในไว้ดังนี้

สภาพแวดล้อมการควบคุม

บริษัทกำหนดผังองค์กร (Organization Chart)
ตามสายผลิตภัณฑ์ที่สำคัญให้สอดคล้องกับกลยุทธ์ธุรกิจ กำหนดอำนาจหน้าที่และความรับผิดชอบ
(Roles & Responsibilities) คุณลักษณะงานเฉพาะตำแหน่ง (Job Description)
ของบุคลากรทุกตำแหน่งและระดับความรู้ความสามารถ ทักษะที่จำเป็นต้องใช้ในแต่ละงาน
ตลอดจนกำหนดเกณฑ์วัดผลการดำเนินงาน

การจัดให้มีกระบวนการทำงาน (Business Process)
ที่กำหนดระเบียบและวิธีปฏิบัติในการทำงานเป็นลายลักษณ์อักษร แยกเป็นสายการขายและการตลาด
สายการปฏิบัติการ สายบัญชีและการเงิน
โดยในแต่ละสายนั้นได้กำหนดอำนาจหน้าที่แยกจากกันอย่างชัดเจน สามารถควบคุมและตรวจสอบได้

การใช้ข้อมูลเกี่ยวกับกระบวนการทำงาน (Business Process) สามารถเข้าถึงข้อมูลได้สะดวก
รวดเร็ว โดยบริษัทได้นำระบบอินทราเน็ตมาใช้ในการควบคุมเอกสารดังกล่าว
นอกจากนี้บริษัทยังได้รับการรับรองมาตรฐาน ISO9001:2008 ทั้งองค์กรในปี 2546
ISO/IEC20000:2005 และ ISO/IEC27001:2005 ในส่วนงานแมเนจ เซอร์วิส (Managed
Services) ในปี 2552 และ 2553 ตามลำดับ

การประเมินความเสี่ยง

บริษัทมีการกำหนดวัตถุประสงค์ระดับองค์กรและวัตถุประสงค์ระดับกิจกรรมที่สอดคล้องกัน
และระบุความเสี่ยงจากปัจจัยภายในและปัจจัยภายนอกที่มีผลกระทบต่อการบรรลุวัตถุประสงค์
มีการวิเคราะห์และบริหารความเสี่ยงที่เหมาะสม เช่น ความเปลี่ยนแปลงของอัตราแลกเปลี่ยน
การบริหารเงินทุนหมุนเวียน เป็นต้น นอกจากนี้ บริษัทยังจัดทำแผนฉุกเฉิน (Business
Continuity Plan) เพื่อรองรับวิกฤตการณ์ต่างๆ ที่อาจเกิดขึ้น
เพื่อช่วยเหลือและสนับสนุนให้บริษัทดำเนินงานต่อไปได้

กิจกรรมการควบคุม

เพื่อให้การปฏิบัติงานเป็นไปตามขั้นตอนที่กำหนดและมีระบบการควบคุมภายในอย่างเพียงพอ
บริษัทได้แบ่งหน้าที่ของผู้ปฏิบัติงาน ผู้ติดตามควบคุมประเมินผล และผู้อนุมัติแยกออกจากกัน
รวมถึงการทบทวนอำนาจอนุมัติของผู้บริหารและการมอบอำนาจตามความรับผิดชอบเป็นประจำทุกปี
จึงทำให้เกิดการถ่วงดุลและการตรวจสอบระหว่างกันอย่างเหมาะสม
ตลอดจนการดำเนินงานอย่างมีประสิทธิภาพ

บริษัทยังได้จัดทำงบประมาณประจำปีเพื่อตั้งเป้าหมายการดำเนินงาน การบริหารทางการเงิน
การกำหนดนโยบายการลงทุน เพื่อใช้ในการเปรียบเทียบผลการดำเนินงานที่เกิดขึ้นจริง

นอกจากนี้
ได้มีการแต่งตั้งที่ปรึกษากฎหมายเพื่อทำหน้าที่ให้คำปรึกษาและแนะนำให้ปฏิบัติตามขั้นตอนของกฎหมายให้ถูกต้อง
การร่างสัญญาที่เป็นสาระสำคัญทางธุรกิจและควบคุมการดำเนินการต่างๆ
ที่เกี่ยวข้องทางกฎหมายให้เป็นไปตามกฎหมายระเบียบข้อบังคับของทางราชการ
และการแต่งตั้งที่ปรึกษาทางการเงินเพื่อให้คำปรึกษาเกี่ยวกับการระดมทุน และการหาแหล่งเงินทุน

สารสนเทศและการสื่อสาร

พนักงานทุกคนจะได้รับข้อมูลข่าวสารที่เกี่ยวข้องกับการปฏิบัติงานของตนอย่างชัดเจนและทันเวลา
ทั้งจากภายในและภายนอกหน่วยงาน รวมทั้งข้อมูลข่าวสารที่มีผลต่อความเสี่ยงที่อาจเกิดกับหน่วยงาน
เช่น นโยบายของรัฐบาล การเปลี่ยนแปลงทางด้านกฎหมายใหม่ ๆ

ช่องทางการสื่อสารระหว่างผู้บริหารและพนักงาน
เพื่อให้สามารถทำความเข้าใจและประสานงานกันได้เป็นอย่างดี ได้แก่
การจัดประชุมภายในหน่วยงาน การใช้ระบบอินทราเน็ต หรือการใช้อีเมล์ เป็นต้น

การติดตามและประเมินผล

บริษัทมีระบบการติดตามประเมินผลโดยคณะกรรมการบริหารทุกเดือนและนำเสนอคณะกรรมการบริษัททุกไตรมาส
เพื่อวิเคราะห์ผลการดำเนินงาน สภาพการแข่งขันทางธุรกิจ
ตลอดจนข้อมูลทางการเงินที่สำคัญโดยเปรียบเทียบกับงบประมาณ
ซึ่งนำไปสู่การพัฒนากลยุทธ์เพื่อการแข่งขัน

ในการประชุมคณะกรรมการ ครั้งที่ 2/2554 เมื่อวันที่ 21 กุมภาพันธ์ 2554
ซึ่งมีกรรมการตรวจสอบเข้าร่วมประชุมกับคณะกรรมการได้ทำการประเมินความเพียงพอของระบบการควบคุมภายใน
โดยคณะกรรมการได้แสดงความเห็นเกี่ยวกับการควบคุมการปฏิบัติงานของฝ่ายบริหารไว้ว่า
บริษัทมีการกำหนดขอบเขตอำนาจหน้าที่ผู้บริหารแต่ละระดับไว้อย่างชัดเจนแล้ว
รวมทั้งมีมาตรการที่รัดกุมในการติดตามให้การทำธุรกรรมระหว่างบริษัทกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
ต้องผ่านขั้นตอนการอนุมัติที่กำหนดโดยผู้ที่ไม่ได้มีส่วนได้เสียในธุรกรรมนั้น
โดยคำนึงถึงประโยชน์สูงสุดของบริษัทเป็นสำคัญ
และบริษัทมีมาตรการติดตามการดำเนินงานให้เป็นไปตามกฎหมายที่เกี่ยวข้อง
เพื่อลดความเสี่ยงในการประกอบธุรกิจและรักษาชื่อเสียงของบริษัท

ในกรณีที่มีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันกับบริษัทในระยะยาว
บริษัทมีการติดตามให้ปฏิบัติตามเงื่อนไขที่ตกลงไว้ตลอดระยะเวลาที่มีผลผูกพันกับบริษัท
สำหรับเงินลงทุนในบริษัทย่อยหรือบริษัทร่วม
บริษัทได้ติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
รวมทั้งกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวปฏิบัติ